Geseënd is dié wat barmhartig is
Geseënd is dié wat barmhartig is, want aan hulle sal barmhartigheid bewys word
Tot hier toe het ons 'n belangrike ding uit ons studie van die saligsprekings geleer. Dit is dat die saligsprekinge van die Here Jesus na twee kante toe sny. In die eerste plek leer ons in die bergrede hoe om deel te word van God se koninkryk. Maar ons leer ook hier wat God van sy kinders verwag! Ons het gesê dat slegs hulle wat werklik honger en dors na God in die koninkryk kan inkom, maar toe sien ons dat iemand wat dan in die koninkryk inkom, 'n verdere honger en dors moet vertoon, naamlik om al hoe nader aan God te lewe al hoe heiliger lewe voor Hom te lewe.
Kom ons pas dieselfde toe op ons huidige studie naamlik barmhartigheid. Het dit nou al by jou pos gevat dat daar net mooi niks is wat jy op hierdie aarde kan doen om God tevrede te stel dat Hy vir jou die ewige lewe in ruil sal gee nie. Jesaja 64:6 sê : "ons beste dade is soos vuil klere; ons is almal soos verdroogde blare, ons word deur ons sondes weggewaai soos deur 'n wind." - As God nie in liefde na jou toe neerbuig en vir jou barmhartigheid bewys nie, sal jy in der ewigheid nooit die ewige lewe beërwe nie. Maar tog doen God dit! - Hy bied jou die ewige lewe aan, én deur sy Gees oortuig Hy jou om die aanbod te aanvaar. So gee Hy aan jou die ewige lewe. Jy word gered van jou sonde, nie op grond van wat jý gedoen het nie, maar omdat Jesus dit namens jou aan die kruis op Golgota gedoen het.
God se barmhartigheid het jou gered van jou sonde!
Jou verlossing is 100% God se werk. Dit het begin met die uitverkiesing. Efe 1:4 sê nog voordat die wêreld geskep is, (het God) ons in Christus uitverkies. Jesus sterf dus aan die kruis om die uitverkorenes van hulle sonde te verlos. Omdat jy uitverkies is het Jesus vir jou sonde gesterf. Die volgende goeie vraag sou wees; waarom het God nou eintlik vir mý uitverkies? Luister wat sê Romeine 9:11 ... Die besluit van God is gegrond op uitverkiesing; dit hang dus nie af van wat 'n mens doen nie, maar van Hom wat jou roep. :14 Wat moet ons hieruit aflei? Dat God onregverdig is? Beslis nie! :15 Vir Moses het Hy gesê: "Ek sal barmhartig wees oor wie Ek barmhartig wil wees, en Ek sal My ontferm oor wie Ek My wil ontferm." Romeine 9:16 Dit hang dus nie af van 'n mens se wil of strewe nie, maar van God wat barmhartig is. Jou verlossing is gebore uit God se barmhartigheid.
'n Laaste eienskap van barmhartigheid is om iemand nie aan sy lot oor te laat nie. Ek vra my so dikwels af wat sou ek gedoen het. - Ek sou tien teen een myself probeer regverdig het deur te sê: - Dit is jou eie skuld ou! - Jy was seker dronk. - Jy het seker die verkeerde vriende gehad. - Jy het aan die verkeerde kant van die pad geloop. Jy het seker nie mooi genoeg gekyk nie. - Hoor jy al die verskonings? Ware barmhartigheid is egter om iemand nie aan sy lot oor te laat nie.
Barmhartigheid is om medelye te vertoon sonder 'n verskuilde motief. Waarom het die Samaritaan gedoen wat hy gedoen het? - Ek kan met geen ander antwoord vorendag kom as dit wat in Lukas 10:33 staan nie: " ... en toe hy hom sien, het hy hom innig jammer gekry." Hy was nie gemotiveer deur wat die ou vir hom gaan terug doen nie. Hy was nie gemotiveer deur dit wat daar vir hom in was nie. Hy was nie gemotiveer deur eie voordeel nie. Hy was gemotiveer deur sy innige medelye met die ou wat seergekry het. Jy kan slegs aanspraak daarop maak dat jy barmhartigheid bewys as jy dit sonder verskuilde agendas doen.
Dietrich Bonnhoeffer, die Duitse teoloog wat gedurende die tweede wêreldoorlog in Buchenwald as 'n martelaar gesterf het het geskryf: Compassion is to have an irresistible love for the down-trodden, the sick, the wretched, the wronged, the outcast and all who are tortured with anxiety"
Waarom moet jy barmhartigheid bewys? Jy moet barmhartigheid bewys omdat God onuitspreeklike barmhartigheid aan jou bewys het. - Jesus het vir ons nog 'n waardevolle storie om te vertel in die verband. Blaai saam met my na Matteus 18:23- 35. Die amptenaar in die verhaal skuld die koning miljoene! (:24) Die Here Jesus lê klem in sy verhaal op die feit dat die man in der ewigheid nooit die skuld terugbetaal sal kry nie, al probeer hy ook. - Die koning besluit om binne sy regte op te tree. Hy het die volste reg om totale beslaglegging op die man te doen. - Die man en sy vrou en hulle kinders sou onmiddellik die koning se slawe word. - So sê die wet van die tyd, en so sal dit wees. Hulle, saam met die man se besittings sou onmiddellik verkoop word om die koning se skuld te delg! - Verskriklik nè! - Maar hieraan moes die man gedink het voordat hy bedrog gepleeg het! Dis nie die koning se saak nie!
Die man het uiteindelik geen ander verweer as om voor die koning op die grond neer te val en te smeek nie. - Maar! Luister na die man se pleitroep 'Gee my tog uitstel; ek sal u alles terugbetaal.' – Hy smeek nie om kwytskelding nie! Want hy het nie gedink die koning sal hom volledig kwytskeld nie. Hy pleit net vir uitstel. - Maar hy lieg! Daar is geen manier dat hy die skuld afbetaal sal kry nie. Sy skuld is te groot. - die man is nog nie klaar met sy bedrog nie! - Hy is steeds besig om beloftes aan die koning te maak wat hy nie kan nakom nie! Maar dan tree die koning se barmhartige hart in werking. - Daar staan duidelik in vers 27 dat die koning hom... jammer gekry het! - Op grond van sy medelye besluit die koning om die man te begenadig en om die skuld af te skryf. - Die man en sy vrou en kinders is vry, - hulle mag gaan, op grond van die koning se barmhartige hart is hy vrygespreek.
Jesus se verhaal gaan verder; Daar staan, toe daardie man buite kom... Met ander woorde was dit op dieselfde dag! 'n paar minute nadat hy vrygespreek is van miljoene rande se skuld, soveel dat hy nie kan betaal nie, loop hy iemand raak wat ... hom net 'n paar rand geskuld het. Niks in vergelyking met wat hy die koning geskuld het nie. Maar tog lees ons dat die ander ou aan die keel gryp en begin wurg, en sê: 'Betaal wat jy skuld!'
Toe die koning van die petalje te hore kom is die gort gaar! Die koning laat hom haal en sê : "Moes jy nie ook jou medeamptenaar jammer gekry het soos ek jou jammer gekry het nie?' Ons lees hoedat die koning dan die ergste ding doen. - hy gee die ou oor om gemartel te word! Totdat die skuld betaal is. - Wat natuurlik nooit sal wees nie, die man se skuld was te groot. - Die man word verdoem tot die dood!
Kry jy die strekking van Jesus se verhaal? - Ek en jy wat burgers is van God se koninkryk moet barmhartigheid vertoon. Ons harte moet sag wees teenoor die mense wat hulleself in moeilike omstandighede bevind. Ons moet barmhartigheid betoon teenoor hulle wat uit eie toedoen vir hulle in so 'n situasie bevind. Ons moet barmhartigheid betoon aan alle mense, of hulle ons vriende is en of hulle ons vyande is. Ons moet barmhartigheid betoon of dit nou vir ons lekker is of nie. Ons moet barmhartigheid betoon of dit ons baie kos of nie. Ons moet barmhartigheid betoon tot op die punt wat dit ons seermaak! - Want God het lankal reeds die grootste moontlike vorm van barmhartigheid aan ons bewys. As ons dan die wonderlikste barmhartigheid uit God se hand ontvang het, hoe kan ons ons rug op ander draai wat ons hulp en bemoediging nodig het?
Is dit nie dan vir jou baie duidelik wat die uiteinde is van die wat barmhartigheid bewys nie. ...aan hulle sal barmhartigheid bewys word. God het barmhartigheid aan ons bewys, daarom moet ons barmhartigheid aan ander bewys. Wanneer ons barmhartigheid aan ander bewys sal ook aan ons barmhartigheid bewys word. Johan Smit maak 'n mooi stelling. Hy sê "maak 'n vuur om jou koue broer warm te maak en jy word self warm."